בית הכנסת במץ

**בית הכנסת [[הקונסיסטוריה המרכזית של יהודי צרפת|הקונסיסטוריאלי]] של מץ** (בצרפתית: **Synagogue de Metz**) שוכן ברחוב הרב אלי בלוך 39, ברובע המרכזי של העיר מץ שבצפון מזרח צרפת. המבנה נרשם כאתר היסטורי ב-6 בדצמבר 1984.

## היסטוריה
חנוכת בית הכנסת של מץ, ב-30 באוגוסט 1850, משתלבת במסגרת ההיסטוריה הארוכה של רבי קהילת יהודי לורן, מבין המפורסמים שבהם רבי אריה ליב בר אשר גינצבורג (המכונה שאגת אריה), רבנו גרשום נחשב לסמכות הרבנית הגדולה ביותר בגרמניה בימי הביניים המוקדמים. בשנת 1595 הוקמה הקהילה היהודית בעיר, ובשנת 1609 (או 1619) נבנה בית כנסת ראשון במקום שבו מצוי בית הכנסת הנוכחי.

ב-25 בספטמבר 1657, המלך לואי הארבעה עשר, כשהיה בן 19, בלוויית אחיו הצעיר, דוכס אנז'ו, היה השליט הצרפתי הראשון שביקר בבית כנסת, והוא בחר בבית הכנסת של מץ.

בית כנסת נוסף נבנה בסמוך בשנת 1716 שכלל בית מדרש תלמודי שנוהל בידי רבנים מפורסמים. בשנת 1782 הגיע הרוזן מפרובאנס, לימים לואי השמונה עשר, כפי שעשה אבי־סבו, לבית הכנסת של מץ. הרב אריה לייב גונזברג (או ליון אסר) הרשים אותו בהיקף ידיעותיו.

קהילת מץ בחרה את רבניה מן האימפריה הרומית הקדושה או מפולין כדי להבטיח הנהגה בלתי משוחדת. רבנים מלומדים רבים עמדו בראשה, ובהם משה כהן נרול (1649–1659) ויונה תאומים פרנקל (1660–1669), שהגיעו מפראג, גרשון אוליף (1670–1693), וכן גבריאל אסקיליס (1694–1703) מקרקוב.

בשנת 1743 נאלצה הקהילה למסור לפרלמנט העיר מץ תרגום של הדינים וההלכות שהיו נהוגות בבית הדין הרבני של הקהילה. בשנת 1759 שללו השופטים המלכותיים מן הרבנים את הזכות לעסוק בעניינים אזרחיים ואת הזכות להטיל חרמות.

בתקופת שארל העשירי מלך צרפת, בשנת 1829, הוחלט להקים במץ בית ספר רבני קונסיסטוריאלי, מעמד זה אשרר רשמית את הישיבה שפעלה בקהילה היהודית במשך שנים רבות. בשנת 1859 הועבר המוסד לפריז. הכיכר שלפני בית הכנסת נקראת על שם המשורר גוסטב קהן, יליד מץ.

בשנת 1847 הורתה עיריית מץ להרוס את בית הכנסת הישן, עקב מצבו הרעוע. בקיץ 1848 הרסו בני הקהילה היהודית את כל הבניינים שבחצר הקהילה, והוחלט לבנות על שטח כל המבנים בית כנסת חדש גדול, כיוון שבתי הכנסת הקודמים לא הכילו די מקומות. עם זאת, מצבה הכלכלי של הקהילה לא היה שפיר (היא טרם סיימה להשיב את חובותיה ממס הדוכס ברנקה), ועל כן הקונסיסטוריה (הרבנות) המחוזית של מץ קבלה הלוואה מעיריית מץ כדי לבנות את בית הכנסת. בית הכנסת החדש נחנך באירוע גדול ביום שישי כ"ב באלול ה'תר"י 30 באוגוסט 1850, בהשתתפות ראש העיר של מץ, רבנים מהקונסיסטוריה המרכזית, שופטים ונציגי דתות אחרות.

במהלך מלחמת העולם השנייה וסיפוח מחוז מוזל, בית הכנסת של מץ ניזוק וחולל, אך נשמר, בניגוד לאלו של תיונוויל או שטרסבורג. הרב הראשי נתן נטר פתח מחדש את המקום בסוף שנת 1944. נכון למאה ה-21, המבנה משמש כמקום תפילה.

בין השנים 2023–2025 שופץ בית הכנסת ונפתח לקהל הרחב ב-2 בנובמבר 2025.

## בנייה ועיצוב
שמאל|ממוזער|285 פיקסלים|החזית הצפון-מערבית, של בית הכנסת הפונה לרחוב הרב אלי בלוך
כבר בשנת 1839 הכריז הקונסיסטוריון (הרבנות הראשית של מץ) על בניית בית כנסת חדש. בשנת 1842 האוכלוסייה היהודית במץ הוערכה בכ-2,400. השנתון של "מוזל" לשנים 1850–1851 מתאר את בית הכנסת החדש:
* אורכו 40 מטר ורוחבו 20 מטר; הוא מוגבה מהרחוב בשש מדרגות, ומורכב מספינה מרכזית ומאולמות צדדיים שלפניהם מבואה עם שלוש דלתות כפולות המשמשות לכניסת הגברים. מעל האולמות הצדדיים יש שתי גלריות ושלוש מעל המבואה, המיועדות לעזרת הנשים, עם שתי כניסות נפרדות בצד. בחזית הראשית חמש קשתות גדולות מעל עמודים, מתחת לשלוש הקשתות האמצעיות נמצאות דלתות הכניסה לגברים, ובשתיים שבאגפים הקדמיים נמצאות הכניסות לעזרת הנשים. מעל חמש הדלתות חמש חלונות גדולים עם עמודונים; לאחר מכן כרכוב ביניים, שלושה חלונות כפולים בין האגפים ומעל כל אחד מהם חלון משולש. החזיתות הצדדיות הן באותו סגנון.
* הבימה ממוקמת במרכז הספינה, בניגוד לבתי כנסת אחרים בני התקופה שבהם, בהשפעת הרפורמה הגרמנית, היא מוקמה בחזית ספסלי המתפללים.
* ארון הקודש משולב בקיר האחורי, מוגבה בשלוש מדרגות, וכולל ארבעה עמודים הנושאים קשת שקועה המעוטרת בעמודים ובקמרון, ומסתיים בגמלון מעוטר. דלתות הארון מכוסות בפרוכת קטיפה אדומה רקומה בזהב. דלתות הארון, מבפנים ומבחוץ, מעוטרות בציור מודגש בזהב. דוכן דרשה מעוצב מוצב סמוך לאחד מעמודי הספינה.
* פנים בית הכנסת היה מואר על ידי 400 מבערי גז המותקנים על מנורות קיר ועל נברשות נחושת בסגנון ביזנטי.
* בשנת 1897 הותקן בבית הכנסת עוגב, ששופץ על ידי פרדריק הרפפר בשנת 1934 ועל ידי הרפפר-ארמן בשנת 1965.

הארכיון המחוזי, הארכיון והספרייה העירונית משמרים מסמכים חשובים הנוגעים להיסטוריה של יהודי מץ והאזור, ובמיוחד את ספר הזיכרון (Memorbuch) שבו נרשמו זכויותיהם של אישים יהודים מהמאות ה-17 וה-18, תיק המשפט של רפאל לוי, שנשרף חי, מסמכים הנוגעים לסנהדרין של פריז, 1807 ועוד.

## שחזור
תוכנית לשיפוץ ושחזור בית הכנסת הושקה בשנת 2023 למשך שנתיים עבודות במקום בתמיכת "קרן המורשת" (Fondation du Patrimoine) ותוכנית המורשת היהודית שהושקה בתמיכת קרן אדמונד י. ספרא. בית הכנסת הגדול של מץ שופץ לאחר עבודות שיקום בהשקעה של 2.3 מיליון אירו, וב-2 בנובמבר 2025 בית הכנסת המחודש נחנך ונפתח לקהל הרחב לרגל ראש השנה.

## ראו גם
* יהדות אלזס
* יהדות מץ

## קישורים חיצוניים

* אודות בית הכנסת במץ באתר משרד התרבות הצרפתי 
*  The Consistorial Synagogue of Metz
*  THE CONSISTORIAL SYNAGOGUE OF METZ
* 

## הערות שוליים

*
*
קטגוריה:גרמניה: בתי כנסת
קטגוריה:אלזס
קטגוריה:לורן
קטגוריה:צרפת: בתי כנסת
קטגוריה:אלזס: בתי כנסת
מץ
קטגוריה:מץ